《仲焕雪中见过因留小酌》
宋代·许景衡

阳复日虽长，岁暮气犹惨。马曹縻管库，兀坐长战颔。

岂无红垆炭，欲取终不敢。亦有兵厨酒，只指弗容染。

蹉跎为禄仕，黾勉从吏检。晨趋析毫分，暮色俄黯黮。

天公复衒巧，六出纷如糁。自惭非安道，谁肯泛清剡。

慇勤绛帐客，竹舆甘顿撼。可是乘兴来，正坐怜壈坎。

驼褐点白玉，乌帽从风飐。长衢得回驾，寒光照肝胆。

湿薪嘘白烟，孤灯袅红燄。荒斋聊一笑，俗境洗瑕黡。

江梅写春意，粉面谁妆点。疏影落清尊，劝人倾潋滟。

念君齐鲁秀，文字垂琬琰。俛首江汉间，为人作模范。

府中多豪隽，渌水浮菡萏。珍烹穷水陆，何独嗜昌歜。

仁圣今在御，威柄方亲揽。君看盈尺瑞，端自天心感。

太平容冗散，万一逃汰贬。追随有馀日，相与乐闲淡。

人生随所遇，何者为夷险。要当反自味，岂特尝橄榄。

作者简介：许景衡（1072-1128），字少伊，人称横塘先生，温州瑞安白门人。生平奉公廉洁，刚直不阿，嫉恶如仇，忧国忧民，这些崇高节行一直为后人所赞赏，早在明末清初就被乡人尊崇为“瑞安四贤”之一。许景衡不仅是一代名臣和杰出的政治家，而且还是个学识渊博、精通古今的学者和诗人，是温州“元丰太学九先生”之一。著作有《横塘集》、《横山阁》、《池上》等。